Document ID: 32014R0364

UREDBA KOMISIJE (EU) št. 364/2014
z dne 4. aprila 2014
o spremembi prilog II in III k Uredbi (ES) št. 396/2005 Evropskega parlamenta in Sveta glede mejnih vrednosti ostankov za fenpiroksimat, flubendiamid, izopirazam, kresoksim-metil, spirotetramat in tiakloprid ali na nekaterih proizvodih
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) in zlasti člena 14(1)(a) Uredbe,
ob upoštevanju naslednjega:
(1)
Mejne vrednosti ostankov (v nadaljnjem besedilu: MRL) za kresoksim-metil in tiakloprid so bile določene v Prilogi II in delu B Priloge III k Uredbi (ES) št. 396/2005. MRL za fenpiroksimat, flubendiamid in izopirazam so bile določene v delu A Priloge III k Uredbi (ES) št. 396/2005.
(2)
V okviru postopka za registracijo uporabe fitofarmacevtskega proizvoda, ki vsebuje aktivno snov fenpiroksimat, je bila v skladu s členom 6(1) Uredbe (ES) št. 396/2005 vložena vloga za spremembo obstoječih MRL za uporabo na robidah, malinah, papriki in fižolu (v stroku).
(3)
Za flubendiamid je bila taka vloga vložena za jagode. Za izopirazam je bila taka vloga vložena za korenovke in gomoljnice (razen sladkorne pese, krompirja in tropskih korenovk in gomoljnic), papriko in bučnice. Za kresoksim-metil je bila taka vloga vložena za plodove gloga. Za spirotetramat je bila taka vloga vložena za jagode, banane, namizne olive in šalotko. Za tiakloprid je bila taka vloga vložena za špinačo in podobne liste.
(4)
V skladu s členom 6(2) in (4) Uredbe (ES) št. 396/2005 je bila vložena vloga za spirotetramat na ananasu. Vložnik trdi, da zaradi registrirane uporabe navedene snovi na taki kmetijski rastlini v Združenih državah Amerike ostanki presegajo MRL iz Uredbe (ES) št. 396/2005 in da je višja MRL potrebna, da bi preprečili trgovinske ovire pri uvozu navedene kmetijske rastline.
(5)
V skladu s členom 8 Uredbe (ES) št. 396/2005 so zadevne države članice te vloge ocenile in Komisiji poslale poročila o ocenah.
(6)
Evropska agencija za varnost hrane (v nadaljnjem besedilu: Agencija) je preučila vloge in poročila o ocenah, zlasti glede tveganj za potrošnike in po potrebi za živali, ter predložila obrazložena mnenja o predlaganih MRL (2). Ta mnenja je poslala Komisiji in državam članicam ter jih javno objavila.
(7)
Agencija je v obrazloženem mnenju ugotovila, da predloženi podatki o uporabi kresoksim-metila na plodovih gloga zadostujejo za določitev nove MRL na podlagi terenske uporabe na severu EU. Predloženi podatki o uporabi tiakloprida v špinači in podobnih listih zadostujejo za določitev nove MRL na podlagi terenske uporabe na severu samo za špinačo in blitvo.
(8)
Agencija je glede vseh drugih vlog ugotovila, da so izpolnjene vse zahteve po podatkih in da so spremembe MRL, ki jih zahtevajo vložniki, sprejemljive z vidika varstva potrošnikov na podlagi ocene izpostavljenosti potrošnikov za 27 posebnih skupin evropskih potrošnikov. Agencija je upoštevala najnovejše informacije o toksikoloških značilnostih snovi. Niti pri vseživljenjski izpostavljenosti tem snovem z uživanjem vseh živil, ki bi te snovi lahko vsebovala, niti pri kratkotrajni izpostavljenosti zaradi čezmernega uživanja zadevnih pridelkov ni bilo ugotovljeno tveganje, da se sprejemljivi dnevni vnos (ADI) ali akutni referenčni odmerek (ARfD) preseže.
(9)
Iz obrazloženih mnenj Agencije in ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.
(10)
Uredbo (ES) št. 396/2005 bi bilo zato treba ustrezno spremeniti.
(11)
Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
Prilogi II in III k Uredbi (ES) št. 396/2005 se spremenita v skladu s Prilogo k tej uredbi.
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 4. aprila 2014

Labels: 0
3
17
6